b'\n_START_ARTICLE_\nJok\xc5\xabbas Dargis\n_START_SECTION_\nBiografija\n_START_PARAGRAPH_\nMokydamasis Kybartuose giedojo ba\xc5\xbeny\xc4\x8dios chore, pasireik\xc5\xa1davo ir kaip solistas. 1940 m. apsigyven\xc4\x99s Kaune , dainavo Muzikin\xc4\x97s komedijos teatro chore, o 1941\xe2\x80\x931944 m. Valstybinio operos ir baleto teatro chore. Paskui kur\xc4\xaf laik\xc4\x85 mokytojavo Kamaj\xc5\xb3 (Roki\xc5\xa1kio r.) prad\xc5\xbeios mokykloje. Gr\xc4\xaf\xc5\xbe\xc4\x99s \xc4\xaf Kaun\xc4\x85, 1945\xe2\x80\x931948 m. dainavim\xc4\x85 ir kitas disciplinas studijavo konservatorijoje, o 1949\xe2\x80\x931950 m. dainavimo studijas t\xc4\x99s\xc4\x97 Lietuvos valstybin\xc4\x97je konservatorijoje Vilniuje. Kartu d\xc4\x97st\xc4\x97 muzik\xc4\x85 ir dainavim\xc4\x85 Vilniaus 1-ojoje vidurin\xc4\x97je mokykloje._NEWLINE_Apsigyven\xc4\x99s \xc5\xa0iauliuose, 1950\xe2\x80\x931952 m. J. Dargis buvo \xc5\xa0iauli\xc5\xb3 muzikos mokyklos direktoriaus pavaduotojas mokymo reikalams, o 1952\xe2\x80\x931958 m. direktorius (kartu ir vaik\xc5\xb3 muzikos mokyklos). V\xc4\x97liau iki mirties muzikos mokyklos \xe2\x80\x93 technikumo dainavimo ir kit\xc5\xb3 disciplin\xc5\xb3 d\xc4\x97stytojas. Daug prisid\xc4\x97jo 1953 m. organizuojant \xc5\xa0iauli\xc5\xb3 miesto mokytoj\xc5\xb3 mi\xc5\xa1r\xc5\xb3j\xc4\xaf chor\xc4\x85 ir iki 1959 m. jam k\xc5\xabrybi\xc5\xa1kai vadovavo (pad\xc4\x97jo J. P\xc4\x97\xc5\xbeelis, B. Beganskait\xc4\x97, J. \xc5\xbditkevi\xc4\x8dius), v\xc4\x97liau buvo \xc5\xa1io kolektyvo chormeisteris ir solistas. 1964\xe2\x80\x931968 m. muzik\xc4\x85 ir dainavim\xc4\x85 d\xc4\x97st\xc4\x97 \xc5\xa0iauli\xc5\xb3 J. Janonio vid\xc5\xabrin\xc4\x97je mokykloje, vadovavo vokaliniams ansambliams ir vaik\xc5\xb3 chorui, kur\xc4\xaf pareng\xc4\x97 1964 m. I respublikinei moksleivi\xc5\xb3 dain\xc5\xb3 \xc5\xa1ventei Vilniuje. Taip pat vadovavo \xc5\xa0iauli\xc5\xb3 odos ir avalyn\xc4\x97s kombinato \xe2\x80\x9eElnias\xe2\x80\x9c mi\xc5\xa1riajam chorui \xe2\x80\x93 1957 m. I respublikiniame jaunimo festivalyje choras laim\xc4\x97jo antr\xc4\x85j\xc4\x85 viet\xc4\x85. Kelet\xc4\x85 met\xc5\xb3 vadovavo R\xc4\x97kyvos elektrin\xc4\x97s mi\xc5\xa1riajam chorui ir \xc5\xa0iauli\xc5\xb3 rajono kol\xc5\xabkio chorui, su kuriuo koncertavo Maskvoje. J. Dargio vadovaujami chorai ir vokaliniai ansambliai nema\xc5\xbeai koncertavo, dalyvavo \xc5\xa0iauli\xc5\xb3 miesto ir respublikin\xc4\x97se dain\xc5\xb3 \xc5\xa1vent\xc4\x97se bei televizijos laidose.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'